Þjóðarsorg hefur verið lýst yfir í Ísrael eftir að 45 létust þegar áhorfendapallur gaf sig á fjölmennri trúarhátíð. Á annað hundrað slösuðust.
Að minnsta kosti fjörutíu og fimm létust og á annað hundrað slösuðust þegar áhorfendapallur gaf sig á fjölmennri trúarhátíð í Ísrael í nótt. Þjóðarsorg hefur verið lýst yfir í landinu.
Hátíðin var haldin í þorpinu Meron í norðurhluta Ísraels. Leyfi hafði verið gefið fyrir því að þrjátíu þúsund manns mættu koma þar saman til að fagna upphafi Lag BaOmer hátíðarinnar. Allt að níutíu þúsund mættu, að sögn ísraelskra fjölmiðla, einkum strangtrúaðir gyðingar. Fólkið sem lést var flest allt úr sama söfnuðinum í Jerúsalem. Þeirra á meðal voru fimm börn og unglingar undir sextán ára aldri. Um 150 slösuðust. Að minnsta kosti sex eru í lífshættu. 250 sjúkrabílar voru sendir á staðinn ásamt sex sjúkraþyrlum. Þá voru 300 tómar rútur sendar til þorpsins til að flytja fólkið heim.
Benjamín Netanyahu forsætisráðherra fór á slysstaðinn í morgun. Hann sagði að slysið væri eitt hið alvarlegasta í sögu Ísraels. Þjóðarsorg verður í landinu á sunnudag. Rannsókn hefur verið fyrirskipuð til að komast að því hvað fór úrskeiðis í Meron í nótt. Stjórnvöldum hafa borist samúðarkveðjur hvaðanæva að í dag, meðal annars frá fulltrúum erlendra ríkja og trúarsöfnuðum.
Þjóðarsorg hefur verið lýst yfir í Ísrael eftir að 44 létust þegar áhorfendapallur gaf sig á fjölmennri trúarhátíð. Á annað hundrað slösuðust.